钦定古今图书集成/明伦汇编/氏族典/第343卷 > 刘文炳
## 钦定古今图书集成/明伦汇编/氏族典/第343卷 > 刘文炳

按《明外史刘文炳传》：“文炳字淇筠，宛平人。大父应元，
父效祖，生女入宫，即庄烈帝生母孝纯皇太后也。帝
即位，封新乐侯。崇祯七年，卒，文炳嗣侯。八年，追封应
元瀛国公，文炳晋少傅，叔继祖弟文燿、文照，俱晋爵
有差。文炳谨厚不妄交，独与宛平太学生申湛然、布
衣黄尼麓及驸马都尉巩永固善。时流贼势张，文炳”
与尼麓等讲明忠义，为守御计。及李自成犯京师，城
陷。文炳母杜氏闻之，即遣老仆迎李氏、吴氏二女归，
及文炳妻王氏登楼，各缢死。家人共焚楼。文炳归，火
烈不能入，入后园，适湛然尼麓至，曰：“巩都尉已焚第
自刎矣。”文炳遂投井死，继祖亦投井死，妻左氏、妾董
氏、李氏亦焚死，文燿亦投井死。是时，惠安伯《张庆臻》
集妻子同焚死，新城侯王国典亦焚死，宣城伯卫时
春，阖门赴井死。与永固射贼杨光陛者，驸马都尉子
也，矢尽投井死。湛然为贼拷掠死。